b'\n_START_ARTICLE_\nJarl \xc3\x85str\xc3\xb6m\n_START_PARAGRAPH_\nJarl Fredrik Herman \xc3\x85str\xc3\xb6m (3. joulukuuta 1909 Oulu \xe2\x80\x93 27. hein\xc3\xa4kuuta 1988) oli suomalainen vuorineuvos, joka toimi Oy Kyro Ab:n toimitusjohtajana vuosina 1949\xe2\x80\x931974._NEWLINE_\xc3\x85str\xc3\xb6m valmistui diplomiekonomiksi Handelsh\xc3\xb6gskolan vid \xc3\x85bo Akademista vuonna 1933. Aluksi h\xc3\xa4n ty\xc3\xb6skenteli konttorip\xc3\xa4\xc3\xa4llikk\xc3\xb6n\xc3\xa4 kotikaupungissaan Oulussa, kunnes siirtyi vastaavaan teht\xc3\xa4v\xc3\xa4\xc3\xa4n Kyr\xc3\xb6skoskelle Hammar\xc3\xa9n & Co Ab:hen vuonna 1940. Seuraavana vuonna yhti\xc3\xb6n nimeksi vaihtui Oy Kyro Ab. Vuoden 1946 alussa \xc3\x85str\xc3\xb6m valittiin yhti\xc3\xb6n varatoimitusjohtajaksi ja saman vuoden kes\xc3\xa4kuussa is\xc3\xa4nn\xc3\xb6itsij\xc3\xa4ksi teht\xc3\xa4v\xc3\xa4n edellisen haltijan Rafael Fraserin kuoltua. Vuonna 1949 nimike muuttui toimitusjohtajaksi._NEWLINE_\xc3\x85str\xc3\xb6min toimitusjohtajakaudella Kyrossa toteutettiin useita muutoksia yhti\xc3\xb6n hallinnossa ja henkil\xc3\xb6st\xc3\xb6politiikassa. Samoin tuotantoa automatisoitiin ja rationalisoitiin. Vuonna 1970 yhti\xc3\xb6 t\xc3\xa4ytti sata vuotta ja samana vuonna \xc3\x85str\xc3\xb6mille my\xc3\xb6nnettiin vuorineuvoksen arvo. H\xc3\xa4n j\xc3\xa4i el\xc3\xa4kkeelle vuonna 1974._NEWLINE_Jarl \xc3\x85str\xc3\xb6m oli H\xc3\xa4meenkyr\xc3\xb6n kunnanvaltuustossa vuosina 1946\xe2\x80\x931956.'